Nordjylland er ikke nogen populær landsdel for indbrudstyve. Der sker i hvert fald markant færre indbrud i de nordjyske kommuner end i kommuner fra andre landsdele, viser en opgørelse fra Boligejernes Videncenter, Bolius. Bolius har på baggrund af tal fra Danmarks Statistik og Rigspolitiet lavet en opgørelse over antallet af indbrud per indbygger i Danmarks 98 kommuner i det seneste kvartal. Indbrudslisten toppes af Furesø Kommune, mens de fleste nordjyske kommuner ligger i bunden. Rebild Kommune er den nordjyske kommune, hvor der bliver begået flest indbrud per indbygger. Her blev der i sidste kvartal begået 14,9 indbrud per 10.000 indbyggere. Det placerer Rebild på en 33. plads blandt de danske kommuner. De øvrige nordjyske kommuner placerer sig således på listen: 59. Brønderslev Kommune (11,5 indbrud per 10.000 indbyggere) 73. Mariagerfjord Kommune (9,7 indbrud per 10.000 indbyggere) 78. Vesthimmerlands Kommune (9,3 indbrud per 10.000 indbyggere) 79. Aalborg Kommune (8,9 indbrud per 10.000 indbyggere) 82. Morsø Kommune (7,6 indbrud per 10.000 indbyggere) 87. Frederikshavn Kommune (6,5 indbrud per 10.000 indbyggere) 88. Jammerbugt Kommune (6,3 indbrud per 10.000 indbyggere) 92. Hjørring Kommune (4,0 indbrud per 10.000 indbyggere) 92. Læsø Kommune (4,0 indbrud per 10.000 indbyggere) 95. Thisted Kommune (2,3 indbrud per 10.000 indbyggere) Nederst på listen ligger Samsø Kommune. Her skete der ikke ét eneste indbrud i årets andet kvartal.

Referat:
De nordjyske kommuner ligger langt nede på listen over, hvor der sker flest indbrud per indbygger.